# Samuel Roos – lääkäri, valistaja ja tienviitoittaja

**Voit osallistua hybridiluennolle paikan päällä tai etäyhteydellä kotoasi**

**Aika; keskiviikko 7.2.2024 kello 18.00-19.30**

Millainen Kajaanin kihlakunnan ensimmäinen piirilääkäri Samuel Roos oli lääkärinä, valistajana ja Suomen kirjakielen kehittäjänä, ja mikä hänen työnsä vaikutus oli 1800-luvun Kainuussa ja Suomessa?  
Millä eri tavoin Samuel Roosin elämä kytkeytyy suurmieheemme Elias Lönnrotiin?

Yhteistyössä Kaukametsän opisto ja Elias Lönnrot -seura ry

**Hybridiluennolle voit osallistua paikan päällä Kaukametsän opiston auditoriossa tai etäyhteydellä Teams:n välityksellä. Opisto lähettää linkin ennen luennon alkua ilmoittautumisen yhteydessä antamaasi sähköpostiosoitteeseen. Jos seuraat luentoa etäyhteydellä, ilmoittaudu menemällä opiston omalle kotisivulle tai osoitteeseen uusi.opistopalvelut.fi/kaukametsa/fi/course/9068 jossa on ilmoittautumislomake.**

**Luento on maksuton.**

**Tervetuloa.**

**Esitelmän pitäjä**

**Markku Nissinen, FM, väitöskirjatutkija**

**Kaukametsän opisto, auditorio, Koskikatu 4 B, Kajaani**

Tila on esteetön.

Samuel Roos

[](https://commons.wikimedia.org/wiki/File:Samuel_Roos.jpg)

**Samuel Roos** ([1. tammikuuta](https://fi.wikipedia.org/wiki/1._tammikuuta) [1792](https://fi.wikipedia.org/wiki/1792) [Eurajoki](https://fi.wikipedia.org/wiki/Eurajoki) – [14. marraskuuta](https://fi.wikipedia.org/wiki/14._marraskuuta) [1878](https://fi.wikipedia.org/wiki/1878) [Vehmaa](https://fi.wikipedia.org/wiki/Vehmaa)) oli [lääkäri](https://fi.wikipedia.org/wiki/L%C3%A4%C3%A4k%C3%A4ri) ja [kirjailija](https://fi.wikipedia.org/wiki/Kirjailija) sekä suomen kielen kehittäjä.[[1]](https://fi.wikipedia.org/wiki/Samuel_Roos#cite_note-yom-1)



Henkilötiedot

Roosin vanhemmat olivat [Rikantilan](https://fi.wikipedia.org/wiki/Rikantila) Nurkin talollinen Juhana Juhananpoika (Nurkki) ja Liisa Tuomaantytär. Hän kävi [Porin](https://fi.wikipedia.org/wiki/Pori) [triviaalikoulua](https://fi.wikipedia.org/wiki/Triviaalikoulu) ja pääsi ylioppilaaksi Turussa 1811. Roos opiskeli [Turun akatemiassa](https://fi.wikipedia.org/wiki/Turun_akatemia) ja valmistui ensin filosofian kandidaatiksi vuonna 1817 ja sitten lääketieteen kandidaatiksi ja filosofian maisteriksi 1819, lääketieteen lisensiaatiksi 1821 sekä lääketieteen tohtoriksi 1832. Hänestä tuli [riemumaisteri](https://fi.wikipedia.org/wiki/Riemumaisteri) 1869.[[1]](https://fi.wikipedia.org/wiki/Samuel_Roos#cite_note-yom-1)

Roos avioitui vuonna 1823 Maria Lovisa Rindellin (21. maaliskuuta 1793 [Masku](https://fi.wikipedia.org/wiki/Masku) – 6. huhtikuuta 1865 Vehmaa) kanssa. Heillä oli seitsemän lasta: [Alfred Brynolf](https://fi.wikipedia.org/wiki/Alfred_Brynolf_Roos), Carl Didrik, Ebba Fredrika, Gustava Hildur, Ida Johanna, Karolina Lovisa ja Maria Nanna.

Roos on haudattu [Vehmaan kirkon](https://fi.wikipedia.org/wiki/Vehmaan_kirkko) hautausmaalle. Eurajoen kunnantalon edustalla on vuonna 1992 pystytetty Roosin muistomerkki.

Lääkäri

Lääketieteen ja kirurgian tohtorin arvo Roosille myönnettiin vuonna 1832. Samana vuonna hän erosi [Kajaanin](https://fi.wikipedia.org/wiki/Kajaani) [piirilääkärin](https://fi.wikipedia.org/wiki/Piiril%C3%A4%C3%A4k%C3%A4ri) virasta, johon oli tullut 1823 ja jossa Roosin seuraaja oli [Elias Lönnrot](https://fi.wikipedia.org/wiki/Elias_L%C3%B6nnrot). Vuosina 1832–1840 Roos toimi Karjalan piirilääkärinä [Joensuussa](https://fi.wikipedia.org/wiki/Joensuu), minkä jälkeen hän oli ensin kaupunginlääkärinä [Raumalla](https://fi.wikipedia.org/wiki/Rauma) 1839–1842 ja sitten yksityislääkärinä [Mynämäellä](https://fi.wikipedia.org/wiki/Myn%C3%A4m%C3%A4ki) ja vuodesta 1842 Vehmaalla, jossa hän harjoitti myös [maanviljelyä](https://fi.wikipedia.org/wiki/Maanviljely).[[1]](https://fi.wikipedia.org/wiki/Samuel_Roos#cite_note-yom-1)

Kielitieteilijä, kirjailija ja kääntäjä

Roosin intohimona oli [suomen kielen](https://fi.wikipedia.org/wiki/Suomen_kieli) kehittäminen. Tunnetuin hänen keksimänsä [uudissana](https://fi.wikipedia.org/wiki/Uudissana) on *sähkö* (vuodelta 1845). Muita hänen sepittämiään sanoja ovat *havainto*, *hiilihappo* ja *lämpö* (1845).[[2]](https://fi.wikipedia.org/wiki/Samuel_Roos#cite_note-2) Lisäksi hän otti uudessa merkityksessä käyttöön sanat *kaasu*, *kasvi*, *kehittää*, *luode* (pakovesi), *särmä* ja *vuoksi* (nousuvesi).[[3]](https://fi.wikipedia.org/wiki/Samuel_Roos#cite_note-hak-3)

Hänen ensimmäinen kielitieteellinen julkaisunsa oli *Johdatus Sanain oikeaan kirjoittamiseen* vuodelta 1851. Muut julkaisut käsittelivät lääketiedettä (esimerkiksi [väitöskirja](https://fi.wikipedia.org/wiki/V%C3%A4it%C3%B6skirja) *Casus Lithiaseos* vuodelta 1827), [maataloutta](https://fi.wikipedia.org/wiki/Maatalous) ja kotitaloutta.

Roos julkaisi myös kirjeoppaan *Muutamia Neuvoja ja Johdatuksia Lähetyskirjain tekemiseen* (1855) sekä kaksiosaisen lastenhoidon oppaan *Kristillinen ja terveellinen lasten kasvattaminen* (1856, 1857).

Lisäksi hänen tuotantoonsa kuuluu useita käännöksiä, kuten runomuotoinen *Phaidron, Auguston vapautetun,*[*Aisopolaisia satuja*](https://fi.wikipedia.org/wiki/Aisopos) vuodelta 1860 sekä Otto Ulen kysymysten ja vastausten muotoon laatima luonnonoppi *Minkätähden ja Sentähden'* vuodelta 1845.

Teoksia

* *Johdatus sanain oikeaan kirjoittamiseen*. J. W. Lillja, Turku 1851
* *Muutamia mieleen pantawia asioita myllyn rakentajoille Suomessa*. J. W. Lillja, Turku 1851
* *Muutamia neuvoja ja johdatuksia lähetyskirjain tekemiseen : suomen kieltä rakastavaisten ja harjoittavaisten ensi-tarpeeksi*. Wilén, Turku 1855, 2. painos 1877
* *Kristillinen ja terveellinen lasten kasvattaminen* : 1–2 osa. Edlund, Helsinki 1856–1857
* *Muutamia neuvoja ja johdatuksia lähetyskirjain tekemiseen : ensimmäisen suomenkielisen 1855 ilmestyneen painoksen lyhennelmä* ; johdannon kirj. ja toimitustyön suorittanut [Einari Kaskimies](https://fi.wikipedia.org/wiki/Einari_Kaskimies). Myynti- ja mainoskoulu, Helsinki 1960

Suomennoksia

* *Lyhyt kertomus vouti-oppilaisillen Suomen maan-viljelys-opistossa annetuista neuvoista : pellonviljelemisessä, niityn korjaamisessa ja nevain sulaamisessa ynnä huoneen-hallitus-luvunpitämisen kanssa* ; suomentaa on kokenut Samuel Roos. Suomen Talous-seura, Turku 1845 (ruotsinkielinen alkuteos *Sammandrag af föreläsningar för fogde-eleverne vid finska landtbruks-institutet*. Åbo 1845)
* [Otto Ule](https://fi.wikipedia.org/w/index.php?title=Otto_Ule&action=edit&redlink=1) : *Mintähden ja sentähden : kysymyksiä ja vastauksia kaikkeen luonnon tietoon kuuluvissa asioissa*. Wilén, Turku 1845
* *Luku- ja oppikirja tarpeellisista tiedoista suomalaisille kansankouluille* ; saksalaisesta pastori [Kirschin](https://fi.wikipedia.org/w/index.php?title=Carl_Kirsch&action=edit&redlink=1) kirjasta suomentanut Samuel Roos. J. F. Granlund, Turku 1860, 3. painos 1873
* [Amelie de Frese](https://fi.wikipedia.org/w/index.php?title=Amelie_de_Frese&action=edit&redlink=1) : *Koto-askareet* ; suom. S. R. Yleishyödyllinen käsikirjasto n:o 1. Edlund, Helsinki 1871
* Amelie de Frese : *Järjestävä käsi taloudessa : eli emännän ohje : käytännöllisiä osotuksia keittiön, ruokavarain y.m.m. hoidossa* ; suom. S. R. Yleishyödyllinen käsikirjasto n:o 2. Edlund, Helsinki 1873
* [Johan Arrhenius](https://fi.wikipedia.org/w/index.php?title=Johan_Arrhenius&action=edit&redlink=1) : *Maamme paras kulta eli Muutamia sanoja maamiehelle maaviljelykselle erinomattain tärkiässä asiassa*. Suomen talousseuran kirjaisia kansalle 3. G. W. Edlund, Helsinki 1873
* [Carl Adolf Lindqvist](https://fi.wikipedia.org/w/index.php?title=Carl_Adolf_Lindqvist&action=edit&redlink=1) : *Neuvoja, miten ensimmäinen lääkäri-apu on annettava sairastuneille koti-eläimille : maamiesten avuksi*. Maanviljelys-kirjasto 2. Edlund, Helsinki 1873, 2. painos 1881, 3. painos 1888, 4. painos 1894
* [J. F. Holm](https://fi.wikipedia.org/w/index.php?title=J._F._Holm&action=edit&redlink=1) : *Ruoka-kasviston hoidanta : sisältävä ruokakasvistojen perustamisen ja hoitamisen ynnä meidän ilmastollisiin oloihin sopivain ruokakasvien, marjapensasten ja hedelmäpuiden viljelemisen* ; ruotsin kielen kirjoitettu, toisesta painoksesta suom. Samuel Roos. Edlund, Helsinki 1875

Lähteet

[Wikiaineisto](https://commons.wikimedia.org/wiki/File:Wikisource-logo.svg)

[Wikiaineistoon](https://fi.wikipedia.org/wiki/Wikiaineisto) on tallennettu tekstiä aiheesta:

[***Samuel Roos***](https://fi.wikisource.org/wiki/Samuel_Roos)

* [Arno Forsius: Samuel Roos (1792–1878) – lääkäri ja sanaseppä](http://www.saunalahti.fi/arnoldus/roos.html) ([Arkistoitu](https://web.archive.org/web/20151120131332/http:/www.saunalahti.fi/arnoldus/roos.html) – Internet Archive)
* [Y. S. Koskimies: Tohtori Samuel Roos, Genos 1979, s. 37–48](http://www.genealogia.fi/genos/50/50_37.htm) ([Arkistoitu](https://web.archive.org/web/20051029235653/http:/www.genealogia.fi/genos/50/50_37.htm) – Internet Archive)
* Ilmari Heikinheimo: *Suomen elämäkerrasto*. Helsinki: Werner Söderström Osakeyhtiö, 1955. Sivu 631.

**Viitteet**

Yrjö Kotivuori, Ylioppilasmatrikkeli 1640–1852: Samuel Roos. Verkkojulkaisu 2005. Luettu 6.12.2016. [[1]](https://ylioppilasmatrikkeli.fi/henkilo.php?id=12443)

* 1. [↑](https://fi.wikipedia.org/wiki/Samuel_Roos#cite_ref-2) [lämpö](https://sanat.csc.fi/wiki/Rapola:l%C3%A4mp%C3%B6) *Rapolan 1800-luvun sanasto*. Viitattu 16.9.2023.
  2. [↑](https://fi.wikipedia.org/wiki/Samuel_Roos#cite_ref-hak_3-0) Lauri Hakulinen: *Suomen kielen rakenne ja kehitys*, s. 443–444. 4.painos. Helsinki: Otava, 1979. [ISBN 951-1-04680-2](https://fi.wikipedia.org/wiki/Toiminnot:Kirjal%C3%A4hteet/9511046802).